CELEX: 32020D2078
Language: el
Date: 2020-12-10 00:00:00
Title: Απόφαση (ΕΕ) 2020/2078 του Συμβουλίου της 10ης Δεκεμβρίου 2020 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης

15.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 424/58
               
            
         ΑΠΟΦΑΣΗ (ΕΕ) 2020/2078 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2020
         για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο της μεικτής επιτροπής τελωνειακής συνεργασίας ΕΕ-Καναδά όσον αφορά την έκδοση απόφασης σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά ζητήματα («CMAA») συνήφθη από την Ένωση με την απόφαση 98/18/ΕΚ του Συμβουλίου (1) και τέθηκε σε ισχύ την 1η Ιανουαρίου 1998.
                  
               
                     (2)
                  
                  
                     Το άρθρο 2 της CMAA καλεί τις τελωνειακές αρχές να αναπτύξουν την τελωνειακή συνεργασία στην ευρύτερη δυνατή έκταση.
                  
               
                     (3)
                  
                  
                     Δυνάμει του άρθρου 20 της CMAA, η μεικτή επιτροπή τελωνειακής συνεργασίας («ΜΕΤΣ») πρόκειται να λαμβάνει τα αναγκαία μέτρα τελωνειακής συνεργασίας.
                  
               
                     (4)
                  
                  
                     Η συμφωνία μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού («SCSA») συνήφθη από την Ένωση με την απόφαση 2014/941/ΕΕ του Συμβουλίου (2) και τέθηκε σε ισχύ την 1η Νοεμβρίου 2013.
                  
               
                     (5)
                  
                  
                     Δυνάμει του άρθρου 5 της SCSA, η ΜΕΤΣ εξουσιοδοτείται να εκδίδει αποφάσεις για την αμοιβαία αναγνώριση των τεχνικών διαχείρισης κινδύνου, των προτύπων κινδύνου, των ελέγχων ασφάλειας και των προγραμμάτων εμπορικής εταιρικής σχέσης.
                  
               
                     (6)
                  
                  
                     Η ΜΕΤΣ προτίθεται να εκδώσει απόφαση σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης κατά την πέμπτη συνεδρίασή της και, σε κάθε περίπτωση, πριν το τέλος του 2022.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της ΜΕΤΣ, δεδομένου ότι η απόφαση σχετικά με την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης θα παράγει έννομα αποτελέσματα στην Ένωση.
                  
               
                     (8)
                  
                  
                     H θέση της Ενωσης στο ΜΕΤΣ, για την αμοιβαία αναγνώριση αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης, βασίζεται στο σχέδιο απόφασης της ΜΕΤΣ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής τελωνειακής συνεργασίας («ΜΕΤΣ»), η οποία συγκροτήθηκε δυνάμει της συμφωνίας μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά ζητήματα, κατά την πέμπτη συνεδρίαση της ΜΕΤΣ, όσον αφορά την αμοιβαία αναγνώριση του προγράμματος Partners in Protection του Καναδά και του προγράμματος εγκεκριμένων οικονομικών φορέων της Ευρωπαϊκής Ένωσης βασίζεται στο σχέδιο απόφασης της ΜΕΤΣ (3).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της και λήγει στις 31 Δεκεμβρίου 2022.
         
         
            Βρυξέλλες, 10 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 98/18/ΕΚ του Συμβουλίου, της 27ης Νοεμβρίου 1997, για τη σύναψη της συμφωνίας μεταξύ της Ευρωπαϊκής Κοινότητας και του Καναδά για τελωνειακή συνεργασία και αμοιβαία συνδρομή σε τελωνειακά ζητήματα (ΕΕ L 7 της 13.1.1998, σ. 37).
         
            (2)  Απόφαση 2014/941/ΕΕ του Συμβουλίου, της 27ης Ιουνίου 2013, για τη σύναψη της συμφωνίας μεταξύ της Ευρωπαϊκής Ένωσης και του Καναδά για την τελωνειακή συνεργασία όσον αφορά θέματα που σχετίζονται με την ασφάλεια της αλυσίδας εφοδιασμού (ΕΕ L 367 της 23.12.2014, σ. 8).
         
            (3)  Βλέπε έγγραφο ST 13014/20 στον ιστότοπο http://register.consilium.europa.eu.